กรุงไทยเพิ่ม 2 ช่องทางชำระหนี้ กยศ.
ธนาคารกรุงไทยเพิ่มทางเลือกชำระหนี้ กยศ. ผ่านเครื่อง ATM เครื่อง ADM และระบบอินเทอร์เน็ต&nbsp; เพิ่มความสะดวกลูกหนี้
16 ก.ย. 2553

ธนาคารกรุงไทยเพิ่มทางเลือกชำระหนี้ กยศ. ผ่านเครื่อง ATM เครื่อง ADM และระบบอินเทอร์เน็ต  เพิ่มความสะดวกลูกหนี้
นายบุญชัย ศศิวงศ์ ผู้อำนวยการฝ่ายบริหารโครงการภาครัฐ บมจ.ธนาคารกรุงไทย เปิดเผยว่า จากที่ธนาคารได้ทำหน้าที่บริหารจัดการเงินกองทุนเงินให้กู้ยืมเพื่อการศึกษา (กยศ.) มาตั้งแต่ปี 2539  โดยให้บริการชำระหนี้เงินกู้ กยศ.ผ่านเคาน์เตอร์สาขา และหักบัญชีออมทรัพย์อัตโนมัติ ซึ่งในแต่ละปีมียอดผู้ใช้บริการมากขึ้น  ดังนั้น เพื่อเพิ่มความสะดวกในการชำระหนี้คืน ธนาคารจึงได้เพิ่มช่องทางในการสอบถามยอดหนี้และชำระหนี้เงินกู้ กยศ. ผ่านทางเครื่อง ATM และเครื่อง ADM ที่มีกว่า 7,000 เครื่องทั่วประเทศ รวมทั้ง ผ่านทางบริการ KTB Online ซึ่งเป็นระบบเครือข่ายอินเทอร์เน็ต ที่สามารถใช้บริการได้ตลอด 24 ชั่วโมง  
“การมีช่องทางการชำระเงินที่หลากหลายมากขึ้น และสามารถตอบสนอง Life Style ของคนรุ่นใหม่ คาดว่า จะช่วยให้ผู้กู้เงิน กยศ. มีความสะดวกสบายในการชำระคืนเงินกู้มากยิ่งขึ้น ซึ่งจะช่วยลดอัตราการผิดนัดชำระลง ทำให้ไม่ต้องเสียค่าปรับในอัตรา 12% ต่อปี กรณีค้างชำระไม่เกิน 12 เดือน และอัตรา 18% ต่อปี กรณีค้างชำระเกิน 12 เดือน อีกทั้งยังช่วยเพิ่มเงินหมุนเวียน ทำให้นักเรียน นิสิตและนักศึกษามีโอกาสกู้เพื่อศึกษาต่อมากยิ่งขึ้น
นายบุญชัย ศศิวงศ์ เปิดเผยต่อไปว่า ธนาคารเล็งเห็นความสำคัญในการส่งเสริมให้เยาวชนมีวินัยในการชำระหนี้ จึงได้ร่วมกับ กยศ. จัดโครงการรณรงค์การชำระหนี้คืนมาตั้งแต่ปี 2552 ปรากฏว่าประสบความสำเร็จเป็นอย่างมาก ซึ่งในปีนี้ มีจำนวนผู้ชำระเงินกู้ กยศ.คืนมากกว่าปีที่ผ่านมาถึง 50% และมียอดชำระเงินกู้เพิ่มขึ้นกว่า 47%  โดยในขณะนี้มียอดผู้ชำระหนี้คืนเงินกู้ กยศ.ทั้งประเทศประมาณ 2,300,000 ราย และมียอดเงินกู้ที่ต้องชำระทั้งสิ้น 218,507 ล้านบาท สำหรับรายละเอียดเพิ่มเติมดูได้ที่ www.studentloan.ktb.co.th หรือสอบถามข้อมูลที่ E-mail: [email protected]